Iqembu Lama Under-19 eleKhilikithi eZimbabwe Linqoba eleAustralia
Iqembu labasakhulayo leli linqobe elabosowabo bakwele Australia ngama wickets amathathu emdlalweni wokuzwana amandla emdlalweni wokulungiselela umcintiswano womhlaba
BULAWAYO — Ukuqhudelana phakathi kwenhlanganiso ye Zimbabwe Cricket labadlali bomdlalo kakhilikithi kuqhubekela phambili ngemva kokwehluleka kwalinhlanganiso ukubhadala abadlali njengokwethembisa ebikwenze ensukwini ezedluleyo. Imidlalo eyohlobo lwe Twenty20 obekumele iqhubekele phambili elizweni leZimbabwe ngoMvulo iphinde yadluliselwa phambili ngemva kokuba abadlali beyale belokhu bekhalala umsebenzi bekhonona ngokungaphiwa imfanelo zabo. Ukuqhudelana kwabadlali le Zimbabwe Cricket kuqale ekupheleni kwanyakenye lapho abadlali abalahle khona izikhali phansi kuyindlela yokuzama ukubamba linhlanganiso ebona ngokuqhutshwa kwalumdlalo elizweni ukuba ihlawule imali yabo eyeholo. Kusenjalo, iqembu labasakhulayo elimela ilizwe le Zimbabwe emdlalweni kakhilikithi linqobe iqembu labosowabo elimela ilizwe le Australia ngama wickets amathathu emdlalweni wokuzwana amandla odlalwe ngamaqembu womabili elungiselela umncintiswano wezizwe zomhlaba oqala mhla zilitshumi lane kuyonale inyanga kaNhlolanja elizweni le United Arab Emirates. Iqembu le Zimbabwe likusibaya sika Group D ndawonye le Canada, iNew Zealand kanye le Sri Lanka. Impelaviki edluleyo ibenhle kakhulu kumaqembu amela ilizwe le Zimbabwe emidlalweni yokudinga intshantshu zezwezaki lase Africa athi iHow Mine kanye le Dynamos wona aphumelele kumidlalo yawo yehlandla lakuqala kumncintiswano we Caf Confederation kanye lowe Caf Champions League. Ekhuluma ngemva komdlalo weqembu lakhe eliwudlale lele Zanzibar ele Chuoni owehlandla lakuqala elesigaba se preliminary round kumncintiswano we Caf Confederation Cup umqeqetshi we How Mine uPhilani “Beefy” Ncube utshele intathelizindaba ukuba umthwalo uzakuba lula kuqembu lakhe emdlalweni wehlandla lesibili ngemva kokunqoba kwalo okuzwayo lidlala lisekhaya. Ekhuluma lentatheli ekupheleni komdlalo umqeqetshi weqembu le Chuoni uAli Abdallah Hassan ukhale kakhulu ngesimo senkundla kodwa uthe balakho ukunqoba emdlalweni wehlandla lesibili ozadlalelwa kibo eZanzibar ngempelansonto ezayo. Kolunye udaba olufanayo iqembu le Dynamos lithuthukise amathuba alo okufinyelela kusigaba esilandelayo esomncintiswano we Caf Champions League ngemva kokunqoba ele Mochudi Centre Chiefs elase Botswana nge 3 ka nya emdlalweni wehlandla lakuqala kusigaba se preliminary round.